Lav et referat af nedenstående tekst:

Tekst:
I Agri på Mols var der i weekenden et helt særligt cykelløb. På den samme bakke kunne deltagerne tage seks forskellige udfordringer op. Peter Skovbak havde sat sig et klart mål. Politimanden fra Strandby ville klare den sværeste af de seks: Mount Everest. Det fortæller Kanal Frederikshavn . Det krævede 101 ture op ad den 88 meter høje bakke. Kravet var, at distancen skulle tilbagelægges inden for 24 timer. Bakkens stigning er moderat med en gennemsnitlig stigning på fire procent. Det stejleste stigning er otte procent. Højdemeterne var ikke den eneste udfordring, der mødte deltagerne. Der var også modvind op ad bakken og fem timers regnvejr mellem klokken 22 og 03. I alt cyklede Peter Skovbak 429,92 kilometer, og nåede samlet 8.888 højdemeter. Det klarede han på 22 timer, 20 minutter og 49 sekunder. Den nordjyske ultracykelrytter stod kun af cyklen et par få gange i løbet af forsøget, heriblandt for at hente friske forsyninger og skifte til tørt tøj efter uvejret. En ulykke smed ham i asfalten I juni sidste år forsøgte Peter Skovbak at gennemføre Race Across America, men efter 4.424 kilometer blev hans følgebil påkørt bagfra , og det resulterede i at Peter Skovbak røg i asfalten med 70 kilometer i timen og hele holdet endte på sygehuset. Siden da har han døjet med nakken, men det har ikke stoppet ham fra weekendens cykelløb på Mols. - Det er klart, at jeg er gået og har skulle komme mig. Og i en lang periode kunne jeg ikke cykle, så det har været hårdt at komme i gang igen, siger han til TV 2 Nord. Men nakken gav heldigvis ingen gener under weekendens løb. Der var i alt 37 deltagere i 'Mols Everest', som løbet hedder. Heraf havde de 17 af dem et mål om at klare Mount Everest-distancen, men Peter Skovbak var den første og eneste, der gennemførte den.

Referat:
Ultracykelrytteren Peter Skovbak fra Strandby ved Frederikshavn har i weekenden kørt 8.848 højdemeter. Det svarer til højden på Mount Everest.